Benɛ a ya nu Yesu ngɛ Getsemane abɔɔ ɔ mi ɔ, gbeye pue Yesu bɔfo ɔmɛ a nɔ nɛ a tu fo kɛ je e he. Se a ti ni enyɔ lɛɛ a kpale a se. Mɛ ji Petro, kɛ “kaselɔ kpa” ko nɛ atsinyɛ jemi ko be he kaa lɛ ji bɔfo Yohane. (Yohane 18:15; 19:35; 21:24) Eko ɔ, a nyɛɛ Yesu se ngɛ ni ɔmɛ a kpɛti benɛ a kɛ lɛ yaa Ana we ɔ mi ɔ. Benɛ Ana ha nɛ a kɛ Yesu yaa ha Osɔfo Nɔkɔtɔma Pe Kulaa Kayafa a, Petro kɛ Yohane nyɛɛ a se ngɛ tsitsaa. A ngɛ hlae nɛ a maa le nɔ́ nɛ a maa pee a Nyɔmtsɛ ɔ, se a ngɛ gbeye yee kaa a maa nu mɛ.
Se akɛnɛ Kayafa le Yohane he je ɔ, a ngmɛ lɛ blɔ nɛ e sɛ Kayafa we ɔ mi. A ngmɛ́ Petro blɔ nɛ e sɛ we ɔ mi hluu kɛ ya si benɛ Yohane je kpo, nɛ e kɛ yiheyo ko nɛ e ngɛ agbo ɔ nya bue ɔ ya tu munyu loko a ngmɛ lɛ blɔ.
Jamɛ a gbɔkuɛ ɔ, fĩɛ ngɛ yee wawɛɛ, lɔ ɔ he ɔ, nihi nɛ a ngɛ kpo ɔ nɔ ɔ slɛ la, nɛ a daa si ngɛ la a hlue. Kɛkɛ nɛ Petro hu ya piɛɛ a he nɛ e kɛ mɛ ngɛ la a hlue, konɛ “e kɛ hyɛ bɔ nɛ” a maa kojo Yesu ha. (Mateo 26:58) Benɛ la a ngɛ tsoe nɛ lejɛ ɔ pee heii ɔ, yiheyo ɔ nɛ bli agbo ɔ ha Petro ɔ yo lɛ. E bi Petro ke: “Tse mo hu jamɛ a nyumu ɔ kaselɔ ji mo?” (Yohane 18:17) Ngɛ anɔkuale mi ɔ, pi yiheyo ɔ pɛ nɛ e yo kaa Petro piɛɛ Yesu kaseli ɔmɛ a he. Ni komɛ hu yo lɛ, nɛ a bi lɛ he munyu.—Mateo 26:69, 71-73; Marko 14:70.
Enɛ ɔ ha nɛ Petro mi mi fu wawɛɛ. E bɔ mɔde kaa e maa laa e he. Lɔ ɔ he ɔ, e ya hla he ko ngɛ agbo ɔ nya, nɛ a ya hi si ngɛ lejɛ ɔ. Petro kpale de ke e li Yesu, nɛ e de po ke: “I li nɔ́ nɛ nyɛ ngɛ dee nɛ ɔ; nɛ i nui sisi tete.” (Marko 14:67, 68) E ba su he ko po nɛ Petro bɔni ‘gbiɛmi,’ nɛ e bɔni ‘kita kami.’ Petro pee jã kɛ tsɔɔ kaa nɔ́ nɛ e ngɛ dee ɔ ji anɔkuale, nɛ ke e hia kaa e ka kita kɛ ma nɔ mi po ɔ, e maa pee jã konɛ nɔ́ nɛ maa ba a, nɛ ba.—Mateo 26:74.
Jamɛ a be ɔ mi tsuo ɔ, a ngɛ Yesu kojoe ngɛ Kayafa mɔ ɔ nɔ ngɛ ablanaa ko nɛ e hɛ mi tsɔɔ kpo ɔ nɔ ɔ nɔ. Enɛ ɔ he ɔ, Petro kɛ nihi nɛ a ngɛ kpo ɔ nɔ ɔ ma nyɛ maa na nihi nɛ a ya ngɛ odase yee kɛ ngɛ Yesu sie ɔ.
Nɔ́ nɛ Petro de ɔ be nyɛe maa pee anɔkuale ejakaa e munyu tutui tsɔɔ kaa Galilea no ji lɛ. Jehanɛ ɔ se hu ɔ, Malko, osɔfo nɔkɔtɔma pe kulaa a nyɔguɛ ɔ nɛ Petro po e tue ɔ weku no ko ngɛ ni ɔmɛ a kpɛti. Lɔ ɔ he ɔ, e bi Petro ke: “Anɛ i nɛ o kɛ lɛ ngɛ abɔɔ ɔ mi lo?” Benɛ Petro kpale je e nya si etɛne kaa e li Yesu ɔ, amlɔ nɔuu nɛ kungwɔ kpa nɔ kaa bɔ nɛ Yesu de lɛ ɔ.—Yohane 13:38; 18:26, 27.
Jamɛ a be ɔ mi ɔ, e maa pee kaa Yesu plɛ e he ngɛ hiɔwe ablanaa a nɔ, nɛ e ya hyɛ kpo ɔ nɔ. Benɛ Nyɔmtsɛ ɔ plɛ e he ɔ, e kɛ Petro a hɛ mi ya kpe! Enɛ ɔ ha nɛ Petro hao wawɛɛ! E kai nɔ́ nɛ Yesu de lɛ benɛ a ngɛ hiɔwe tsu ɔ mi ɔ. Benɛ Petro na kaa e kua e Nyɔmtsɛ ɔ, mo susu bɔ nɛ e maa dɔ lɛ wawɛɛ ha a he nɛ o hyɛ! Petro kɛ aywilɛho je kpo ngɛ we ɔ mi nɛ e ya fo ya wawɛɛ.—Luka 22:61, 62.
Kɛ ba lɛ kɛɛ nɛ Petro nɛ e fĩa kaa e be kpalee ngɛ Yesu se ɔ kua e Nyɔmtsɛ ɔ? Moo hyɛ kaa a ngɛ lakpa odasehi yee kɛ ngɛ Yesu sie, nɛ a ngɛ Yesu pee kaa bɔ nɛ a peeɔ julɔ ɔ. Be mi nɛ e sa kaa Petro ko pee kã, nɛ e ko fa e Nyɔmtsɛ ɔ he ɔ, e kua Nɔ nɛ e le kaa e “ngɛ neneene wami munyu ɔ.”—Yohane 6:68.
Aywilɛho sane nɛ ba Petro nɔ ɔ tsɔɔ wɔ kaa, nɔ ko nane ma nyɛ maa pi si ngɛ Mawu jami mi, se ke e dla we e he kɛ to, nɛ e kɛ ka kpe tlukaa a, e ma nyɛ maa nɔ si. E sa nɛ Mawu we bi tsuo nɛ a kase nɔ́ ko kɛ je nɔ́ nɛ ba Petro nɔ ɔ mi!